I 2018 fik Aarhus pludselig to stærekasser i stedet for én. Men selvom den ene stærekasse står for 94 procent af bøderne på Grenåvej, står de begge det rigtige sted, mener Vejdirektoratet, der forventer, at flere stærekasser kan være på vej til Danmark.

Annonce

AARHUS: Hov, hvad er det? Sådan lød det i oktober 2018, da ikke bare en, men to stærekasser blev sat op i midterrabatten på Grenåvej mellem Lystrupvej og Ravnsøvej i Risskov. Stik imod de første meldinger var der nemlig to permanente fotofælder på vej til den trafikerede vej. De to stærekasser er blandt de 20, som man satte op i hele landet i et pilotprojekt, der skulle undersøge, om det ville fungere og have en effekt at have lige den form for fartkontrol i Danmark. I en ny delevaluering er den korte konklusion, at det virker.

Vi har lavet denne delevaluering for at sige, at det har en effekt. Det er nu givet videre til politisk side, og mange politikere bakker op om flere stærekasser Marianne Foldberg Steffensen, afdelingsleder i Vejdirektoratet.

Annonce

12.000 blitz

Generelt er farten på de steder, hvor stærekasser står, faldet med 3-13 procent. - Det er positiv læsning. Det lyder ikke af så meget, men det er meget. Det er rigtigt mange biler, der skal sænke hastigheden for at få gennemsnitshastigheden ned. Det kom ikke så meget bag på os, men det var spændende at se, hvor mange gange folk skulle have en bøde, før de ændrede adfærd, siger Marianne Foldberg Steffensen, der er afdelingsleder i Vejdirektoratet. I Risskov var det tilsyneladende mange bøder, der skulle ændre på bilisternes kørsel. I hvert fald har den ene stærekasse, som måler bilerne på vej ud af Aarhus, blitzet bilister mere end 12.000 gange på halvandet år. Det gør den til den mest aktive stærekasse af alle i landet, og bødeindtægterne løber op i knap 17 millioner kroner.

Annonce

Næsten ingen blitz

Anderledes har det derimod været med den "ekstra" stærekasse, som måler bilerne på vej ind mod Aarhus. Den står for næstfærrest bøder i hele landet. Den har nemlig "kun" fanget 737 bilister siden oktober 2018, altså kun seks procent af den samlede bødesum for de to stærekasser. Bøder, der løber op i lige over en million kroner. Så står den det rigtige sted? - Bødeprovenuet har ikke noget at gøre med, om de står de rigtige steder. Det vigtige er, at hastigheden kommer ned. Hvis hastigheden kommer ned, og vi ikke skriver bøder, så er det perfekt. Vi kan ikke sige endegyldigt, at der er nogen sammenhæng mellem effekt og bøder, fortæller Marianne Foldberg Steffensen.

Stærekassernes konklusioner Budget for projektet 24,6 millioner kroner

27 gange ramt af hærværk

108.348 bøder udskrevet for i alt 169.074.000 kroner

Farten på de udvalgte strækninger faldt med 8 km/t i gennemsnit

Stærrekasse på Grenåvej (200 meter efter krydset Grenåvej-Lystrupvej): 12.031 bøder

Stærrekasse på Grenåvej (200 meter før Grenåvej-Lystrupvej): 737 bøder

Annonce

Flere kan være på vej

Landets 20 stærekasser har i alt udskrevet bøder for 169 millioner kroner siden oktober 2018. Da de samtidig har fået folk til i gennemsnit at sænke farten med 8 km/t, kan det betyde langt flere stærekasser i Danmark i fremtiden. - Vejdirektoratet har lavet denne delevaluering for at sige, at det har en effekt. Det er nu givet videre til politisk side, og mange politikere bakker op om flere. Om det skal være fotovogne eller stærekasser, skal man nu beslutte, men vi kan godt lave stærekasser i Danmark, der fungerer, siger Marianne Foldberg Steffensen. Både Venstre, Radikale Venstre og Socialdemokratiet har luftet ønsker om flere stærekasser og vil nu læne sig op af Vejdirektoratet og politiets anvisninger. - Hvis Vejdirektoratet og politiet peger på 50 relevante steder, så må vi sætte 50 stærekasser op, og hvis de peger på 200 steder, så er det det antal, vi skal have op. Det må ikke ende som en pengemaskine, men skal handle om trafiksikkerhed, siger trafikordfører Andreas Steenberg (R) til TV 2.

Der har i alt været 27 tilfælde af hærværk mod de 20 stærekasser. De to i Risskov har tidligere været hårdt ramt. Arkivfoto: Jens Thaysen

Annonce

Hvor skal de stå?